Na temelju članka 36. Zakona o održivom gospodarenju otpadom (Narodne novine 94/13 i 73/17) i članka 30. Statuta Općine Povljana (''Službeni glasnik Zadarske županije'' broj 14/17), Općinsko vijeće Općine Povljana na svojoj 9. sjednici održanoj dana 30. svibnja 2018. godine donosi

O D L U K U

o mjerama za sprečavanje nepropisnog odbacivanja otpada i mjerama za uklanjanje otpada odbačenog u okoliš

Članak 1.

Ovom se Odlukom uređuje način provedbe:

1. mjera za sprječavanje nepropisnog odbacivanja otpada,

2. mjera za uklanjanje otpada odbačenog u okoliš.

Kada uklanjanje odbačenog otpada podrazumijeva mjere koje nisu uređene ovom Odlukom, neposredno će se primijeniti Zakona

Članak 2.

Nepropisno odbačenim otpadom u smislu ove Odluke, smatra se naročito:

 otpad odbačen u okoliš,

 glomazni otpad ostavljen na javnim površinama,

 opasni i građevinski otpad odbačen na javnim površinama.

Članak 3.

Općina Povljana ima pravo na naknadu troška uklanjanja otpada od vlasnika, odnosno posjednika nekretnine, ako vlasnik nije poznat, po načelu „ onečišćivač plaća“.

Članak 4.

U Općini Povljana uspostavit će se sustav za zaprimanje obavijesti o nepropisno odbačenom otpadu, kao i sustav evidentiranja lokacija odbačenog otpada na području Općine Povljana. Sustav za zaprimanje obavijesti o nepropisno odbačenom otpadu uspostavljen je putem web stranice [www.povljana.hr](http://www.povljana.hr) u za to posebno označenoj rubrici „Prijava nepropisno odbačenog otpada“, s priloženim obrascem prijave koji se dostavlja Općini Povljana na način predviđen sustavom.

Obrazac prijave moći će se i preuzeti u Općini Povljana, a o nepropisno odbačenom otpadu moći će se Općinu Povljana obavijestiti i u slobodnoj formi.

Sustav evidentiranja lokacija odbačenog otpada uspostavljen je na način pogodan izvršenju zakonske obveze Općinskog načelnika da izvijesti Općinsko vijeće do 31. ožujka za prethodnu godinu o:

 lokacijama i količinama odbačenog otpada,

 troškovima uklanjanja odbačenog otpada,

 počiniteljima,

 zaračunatoj i naplaćenoj naknadi troška uklanjanja otpada,

 lokacijama na kojima je u više navrata utvrđeno odbacivanje otpada,

 lokacijama na kojima je u prethodne dvije godine evidentirano postojanja odbačenog otpada,

 provedbi ostalih mjera iz ove Odluke.

Članak 5.

Radi provedbe mjera iz članka 1. stavak 1. točka 2. Ove Odluke komunalni redar rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada.

Rješenjem iz stavka 1. ovoga članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 3 mjeseca od dana zaprimanja rješenja.

Protiv rješenja iz stavka 1. ovoga članka može se izjaviti žalba Jedinstvenom upravnom odjelu Općine Povljana. Istekom roka određenog rješenjem iz stavka 2. ovoga članka komunalni redar utvrđuje ispunjavanje obveze određene rješenjem.

Ako komunalni redar utvrdi da obveza određena rješenjem iz stavka 1. ovoga članka nije izvršena, Općina Povljana dužna je osigurati uklanjanje tog otpada predajom ovlaštenoj osobi za gospodarenje tom vrstom otpada.

Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, ne dopušta pristup radi utvrđivanja činjeničnog stanja u vezi odbačenog otpada, komunalni redar ovlašten je zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

Članak 6.

Zakonsku obvezu redovitog godišnjeg nadzora područja Općine Povljana radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada izvršiti će komunalni redar.

Članak 7.

Ako je krupni (glomazni) komunalni otpad odbačen na javnu površinu kojom upravlja Općina Povljana, ukloniti će ga PORAT POVLJANA d.o.o. bez odlaganja – odmah po saznanju o njemu, u sklopu svojih redovnih aktivnosti, bez potrebe prethodnog donošenja rješenja komunalnog redara o tome, i o tome dostaviti podatke za potrebe sustava evidentiranja lokacija odbačenog otpada.

Članak 8.

Svatko je dužan postupati s opasnim otpadom na način kojim štiti javni interes.

Žalba na rješenje komunalnog redara kojim je u smislu ove Odluke naloženo uklanjanja opasnog otpada nema odgodni učinak.

Članak 9.

Stvarni trošak uklanjanja odbačenog otpada od počinitelja će nadoknaditi Općina Povljana, bez obzira tko ga je u skladu s ovom Odlukom uklonio.

Članak 10.

Ova Odluka stupa na snagu osmog dana od dana objave u ''Službenom glasniku Zadarske županije''.

KLASA:363-05/18-01/1

URBROJ:2198/25-40-18-1

Povljana, 30. svibnja 2018. godine

OPĆINSKO VIJEĆE OPĆINE POVLJANA

Predsjednik

Šime Jurišić